Иск, предявен на 22 юли 2022 г. — ЕИБ/Сирия
(Дело T-466/22)
Език на производството: английски
Страни
Ищец: Европейска инвестиционна банка (представители: D. Arts и E. Paredis, lawyers, T. Gilliams, R. Stuart, и F. de Borja Oxangoiti Briones)
Ответник: Сирийска арабска република
Искания
Ищецът моли Общия съд да осъди Сирийската арабска република:
да плати всички суми, дължими на ищеца на основание членове  3.01, 3.02 и 4.01 от Споразумение за заем „Water Supply Deir Ez Zor Region“ № 80310 [„Водоснабдяване на региона Деир Ез-Зор“](наричано по-нататък „Споразумението за заем“), считано от 25 август 2017 г., а именно:
363 150,97 EUR, представляващи дължимата на ищеца към 30 юни 2022 г. сума, от която главница в размер на 301 679,16 EUR, лихва в размер на 34 100,36 EUR и договорна неустойка за неизпълнение (начислена от падежа до 30 юни 2022 г.) в размер на 27 371,45 EUR,
допълнителна договорна неустойка за неизпълнение в размер на 3,5 % годишно (350 базисни пункта) до окончателното плащане,
да заплати всички разноски, свързани с настоящото производство съгласно член 134, параграф 1 oт Процедурния правилник.
Основание и основен довод
Ищецът изтъква едно основание в подкрепа на иска.
Първото и единствено основание е неизпълнение от страна на Сирийската арабска република на договорните ѝ задължения по членове 3.01 и 4.01 от Споразумението за заем за плащане на вноските по силата на Споразумението за заем, тъй като те са станали изискуеми на 25 август 2017 г., и по член 3.02 oт Споразумението за заем за плащане на неустойка за неизпълнение за всяка изискуема и неплатена вноска, начислена в размер на посочения в това споразумение годишен процент. Следователно Сирийската арабска република е договорно задължена да плати всички суми, дължими по членове 3.01, 3.02 и 4.01 oт Споразумението за заем.
____________